****

**Pastoralni listić**

 **ŽUPA SV. IVANA KRSTITELJA REČICA**

 **BR. 656. GOD.XIII. 13.RUJNA 2020.**

 **24. NEDJELJA KROZ GODINU**



***Prvo čitanje****:*  *Sir 27, 30 – 28, 7*

***Drugo čitanje****: Rim 14, 7-9*

***Evanđelje****: Mt 18, 21-35*

**Zborna molitva:**

Bože, Stvoritelju i Svedržitelju.

Daj da ti služimo svim srcem

te iskusimo darove tvoje ljubavi.

Po Gospodinu.

**Ulazna pjesma:**

Daj mir, Gospodine, onima što se u te uzdaju, da se proroci tvoji pokažu istiniti.Uslišaj molitve slugu svojih, Izraela, puka svoga.    (usp. Sir 36, 18)

**Pričesna pjesma:**

*Čaša koju blagosli­vljamo, zajedništvo je Krvi Kristove! Kruh koji lomimo, zajedni­štvo je Tijela Kristova! (usp. 1Kor 10, 16)*



**UZVIŠENJE SVETOG KRIŽA**

Car Heraklije (610-641) na čudesan je način pobijedio perzijskoga kralja, a kao prvu pogodbu za mir postavio zahtjev da kršćanima bude vraćen sveti Isusov križ. Uvjet je bio ispunjen i sam je car na svojim ramenima prenio dragocjenu relikviju u Jeruzalem. Pri tom se zbilo čudo. Car je na putu prema Kalvariji bio zaustavljen od jedne više sile. Nije nikako mogao proći kroz vrata što su vodila na Golgotu. Na savjet jeruzalemskoga biskupa Zaharije odložio je sjajno carsko odijelo i onda ponizno u pokorničkoj odjeći prenio sveto breme na mjesto gdje je ono poslužilo kao sredstvo našega spasenja, kao oltar na kojem je bila prinesena Spasiteljeva krvna žrtva.

*U ono vrijeme: Petar pristupi Isusu i reče: »Gospodine, koliko puta da oprostim bratu svomu ako se ogriješi o mene? Do sedam puta?« Kaže mu Isus: »Ne kažem ti do sedam puta, nego do sedamdeset puta sedam.« »Stoga je kraljevstvo nebesko kao kad kralj odluči urediti račune sa slugama. Kad započe obračunavati, dovedoše mu jednoga ­koji mu dugovaše deset tisuća talenata. Kako ­nije imao odakle vratiti, zapovjedi gospodar da se proda on, žena mu i djeca i sve što ima te se podmiri dug. Nato sluga padne ničice preda nj govoreći: ‘Strpljenja imaj sa mnom, i sve ću ti vratiti.’ Gospodar se smilova tomu sluzi, otpusti ga i dug mu oprosti. A kad taj isti sluga izađe, naiđe na ­jednoga svoga druga koji mu dugovaše sto denara. Uhvati ga i stane ga daviti govoreći: ­‘Vrati što si dužan!’ Drug padne preda nj i stane ga zaklinjati: ‘Strpljenja imaj sa mnom i vratit ću ti.’ Ali on ne htjede, nego ode i baci ga u tamnicu dok mu ne vrati duga. Kad njegovi drugovi vidješe što se ­dogodilo, silno ražalošćeni odoše i sve to dojaviše go­spodaru. Tada ga gospodar dozva i reče mu: ‘Slugo opaki, sav sam ti onaj dug oprostio jer si me zamolio. Nije li trebalo da se i ti smilu­ješ svome drugu, kao što sam se i ja tebi smilovao?’ I gospodar ga, rasrđen, preda mučiteljima dok mu ne vrati svega duga. Tako će i Otac moj nebeski učiniti s vama ako svatko od srca ne oprosti svomu bratu.«*

*Riječ Gospodnja.*

Ne postoji idealan zajednički život. Različiti kakvi već jesmo, jedni druge svjesno ili nesvjesno povrijedimo. U međuljudskim odnosima tema praštanja predstavlja veliki izazov. Netko zgodno reče: Put od glave do srca udaljen je otprilike 30 centimetara, ali najčešće traje čitav život. To osobito vrijedi za problem praštanja. Dok u glavi razmišljamo, razum jasno kaže da treba oprostiti i tražiti oproštenje. Nijedan ljudski odnos ne može uspjeti bez međusobne spremnosti na praštanje i pomirenje. Ali na putu od glave do srca nalaze se mnoge prepreke.

Zašto ja moram uvijek učiniti prvi korak? Ako ne preuzmem inicijativu i prvi ne pristupim, drugi neće ništa poduzeti? Zašto ne bi oni prvi pristupili? Dobro se prisjetiti jedne značajne činjenice iz evanđelja: Isus je taj koji čini prvi korak, preuzima inicijativu, ide ljudima ususret. Prisjetimo se carinika Zakeja u čiju kuću Isus dolazi na vlastitu inicijativu; ili, epizodu u kojoj Isus preuzima inicijativu i spašava ženu od kamenovanja. Isus posreduje milosrđe Božje grješnicima tako što sjeda za njihov stol i pripovijeda im o Bogu koji nas bezuvjetno ljubi, pretječe svojom dobrotom, otpušta krivnju i daruje novi početak. Dakle, kada nam je teško učiniti prvi korak, dobro se prisjetiti da svi živimo od milosne, nezaslužene, neuvjetovane ljubavi Božje.

**PONAŠANJE U CRKVI I ZA VRIJEME VJERSKIH OBREDA**

Sprovod na kojem sudjeluje svećenik je vjerski obred. Pa valja i o tome voditi računa. Vrijedno je i razborito upozoriti da na pogrebima postoje neprimjerene situacije, koje se ne bi smjele događati. Na sprovodu je moguće vidjeti što–šta, od lijepoga i civiliziranog ponašanja, pa do ponašanja zbog kojih se čovjek upita: **Zašto su ovi ljudi uopće došli na groblje?**

Prije sprovoda, na okupljanju pred mrtvačnicom, ljudi se susreću i razmjenjuju riječi utjehe iskazujući sućut obitelji pokojne osobe. Nažalost, i u tim trenucima se pojedinci ponašaju kao da su došli na skup građana a ne na sahranu. Među njima se glasno priča i to pred mrtvačnicom. Nedostaje im „pijetet“ prema čovjeku od kojega su se došli oprostiti! Tek sviranje pogrebne glazbe ili svećenikov početak molitve prekida sveopći žamor, ali nažalost, samo kroz kratko vrijeme.

Kada svećenik završi molitvu i pogrebna povorka kreće - već nakon prvih koraka, razgovaranje se nastavlja kao da se ništa i ne događa, i tako sve do dolaska na grob. Kao da u sprovodnoj povorki „nema sućuti“ ili barem ljudske ozbiljnosti. **Takvo kršenje osnovna pravila lijepog ponašanja vrijeđa osjećaje ožalošćenih.** Nažalost, neki govore čak i kad se lijes spušta u grob i tako pokazuju nepoštivanje prema pokojnoj osobi, njegovoj obitelji, rodbini i svima drugima.

**ODJEĆA** **I** **OBLAČENJE**. Poštovanje prema pokojniku iskazat ćete cijelim svojim ponašanjem u koje se ubraja i odabir odjeće. Za razliku od obitelji i rodbine koja je obično u crnoj ili tamnijoj odjeći, neki prisutni na sprovodu često izgledaju posve neprimjereno i neprikladno obučeni. Neki izgledaju kao da idu na neku utakmicu, drugi kao da idu na plažu, treći kopati krumpire. Naravno da ne moramo svi biti u crnim odijelima i kravatama, ali odijevanje je ipak neki znak poštovanja prema pokojniku i njegovoj obitelji.

**OBIČAJ JE DA SE ZA VRIJEME SPROVODA ŠUTI**. Sprovod je i prigoda za susret s ljudima koje nismo dugo vidjeli. Nastojte pritom biti tihi, a srdačan razgovor možete nastaviti nakon obavljene ceremonije. Zadržite obzirnost prema ožalošćenima i situaciji.

**ISKLJUČITE** **MOBITEL**. Nije primjereno javljanje i razgovaranje na mobitel tijekom sprovoda. Nije lijepo da zvuk nečijeg mobitela ometa prisutne na pogrebu.

|  |  |  |
| --- | --- | --- |
| Ponedjeljak,**Župne obavijesti**14.rujna | 18,00 | UZVIŠENJE SVETOG KRIŽANa jednu nakanu |
| utorak, 15.rujna |  | Žalosna Gospa |
| Srijeda,16.rujna | 18,00 | Kornelije i Ciprijan+ Ivan Gojšić (god); + Bara Gojšić i ob. god |
| Četvrtak17.rujna |  | Robert Bellarmin |
| Petak,18.rujna |  | Josip Kupertinski |
| Subota19.rujna |  | Januarije  |
| **Nedjelja,**13.rujna | 9,0011,00 | **25. NEDJELJA KROZ GODINU**+ Marica Žunec, Bara Belokleić; + Jaga, Ivan Bartolac; + Ivan Šipuš; obitelj Kurbaša, Dujić, Ruža Ivanović, Miroslava Cenak; + Josip, Marija Ivinac; + Ana, Mladen FrlanPOLDANJICA – PRO POPULO |

Svoje priloge za potrebe župe možete dati u sakristiji, uredu ili preko banke na: Župa sv. Ivana Krstitelja Rečica.

HR8124000081104962168 s napomenom „za potrebe župe“

Danas u 18,00 sati naša molitvena zajednica Milosrdnog Isusa svetom misom slavi devetu obljetnicu postojanja!

Iskrene čestitke!

Umjesto na Veliki petak danas skupljamo naše priloge za Božji grob u Jeruzalemu.

Hvala svima koji ste dali svoj prilog i time pomogli!

Zahvaljujemo se Baptističkoj zajednici u Karlovcu na doniranim dezinfekcijskim sredstvima, kao i gradu Karlovcu na doniranim maskama.

**U nedjelju pod misom u 11,00 sati zaziv Duha Svetoga i blagoslov torbi i pribora učenika kao početak školske i vjeronaučne godine.**

Svoje priloge za potrebe župe možete dati u sakristiji, uredu ili preko banke na: Župa sv. Ivana Krstitelja Rečica.

HR8124000081104962168 s napomenom „za potrebe župe“